b'\n_START_ARTICLE_\nEino Wirkkula\n_START_PARAGRAPH_\nEino Wirkkula (8. marraskuuta 1879 Haukipudas \xe2\x80\x93 18. kes\xc3\xa4kuuta 1956 Oulu) oli suomalainen rovasti ja kirjailija.\n_START_SECTION_\nHenkil\xc3\xb6historia\n_START_PARAGRAPH_\nEino Wirkkulan vanhemmat olivat kirkkoherra, rovasti Viktor Alfred Wirkkula ja Johanna Thauv\xc3\xb3n. H\xc3\xa4n p\xc3\xa4\xc3\xa4si ylioppilaaksi Oulun lyseosta 1898 ja opiskeli Helsingin yliopistossa suorittaen teologian erotutkinnon 1905. Wirkkula vihittiin papiksi samana vuonna. Valmistuttuaan h\xc3\xa4n toimi pappina Iiss\xc3\xa4, Simossa ja Hailuodossa. Hailuodon kirkkoherra h\xc3\xa4n oli 1909\xe2\x80\x931919 ja Iin kirkkoherra 1919\xe2\x80\x931950. H\xc3\xa4n sai rovastin arvon 1926 ja toimi my\xc3\xb6s Iin rovastikunnan l\xc3\xa4\xc3\xa4ninrovastina 1932\xe2\x80\x931950. Suomen Nuorten Kristillisen Liiton matkasihteeri Wirkkula oli kolmeen otteeseen ja liiton p\xc3\xa4\xc3\xa4sihteeri 1926\xe2\x80\x931928. H\xc3\xa4n toimi my\xc3\xb6s Oulun suojeluskuntapiirin kentt\xc3\xa4pappina. Wirkkula oli naimisissa vuodesta 1908 Helmi Maria Malmbergin kanssa.'